Diferents territoris del nostre país ofereixen oportunitats de treball en sectors com l'agroalimentari, l'energia eòlica o el turisme rural.
En el marc del programa Odisseu, una iniciativa que aposta pel retorn i la inserció laboral juvenil en el medi rural, el proper 18 de novembre es troba programada una jornada Networking d'ocupació jove a la Ribera d'Ebre, on tens una oportunitat.
Si ets jove amb estudis universitaris i vols trobar feina en la comarca de la Ribera d'Ebre, t'interessa la jornada de Networking d'ocupació jove a la Ribera d'Ebre el proper 18 de novembre, al Centre d'Empreses de la Ribera, a Flix.
T'oferiran diferents activitats per millorar les teves oportunitats d'ocupació en aquest territori, com una xerrada sobre el talent jove, un networking amb empreses interessades a conèixer joves amb estudis superiors, i visites a altres iniciatives empresarials i experiències de la zona que poden ser exemples de possibles fonts d'ocupació.
La jornada té per objectiu ser un espai d'inspiració, coneixement i creació de xarxa que faciliti el retorn o instal·lació d'aquests joves a la comarca mitjançant la cerca d'oportunitats laborals, i la seva durada serà de tot un dia.
S'iniciarà amb la presentació dels ajuts al Pràcticum Odisseu i de l'eina Retorna, seguit d'una xerrada sobre Com gestionar el talent jove, a càrrec d'Imma Estivill, experta en processos d'acompanyament a les persones en el seu desenvolupament personal i professional, màster en gestió de relacions humanes i coach.
A continuació es realitzarà l'activitat central de la jornada, el networking " Contact Talent", espai dinàmic de contacte entre empresaris i talent jove per generar oportunitats professionals.
A dia d'avui ja hi ha empreses inscrites que desenvolupen la seva activitat professional a sectors diversos com l'energia eòlica, l'agricultura, l'hostaleria, la comunicació i el sector sanitari, entre d'altres; i busquen perfils que s'adeqüin a la seva activitat.
Al migdia es farà un dinar al restaurant Ànima de Flix, pensat també com a un espai per a la creació de xarxa i establiment de contactes.
Finalment, a la tarda es podran conèixer dues experiències del territori que són exemples de possibles fonts d'ocupació: l'empresa Vestas, empresa global del sector eòlic que té situada la seva oficina principal de Catalunya al Centre d'Empreses de la Ribera (Flix), i la Zona Líquida, l'espai de coworking en l'entorn rural de Riba-roja d'Ebre.
L'activitat és gratuïta però cal inscripció prèvia, com a molt tard el dia 1 4 de novembre a través del següent enllaç.
Aquesta acció es realitza en el marc del projecte Odisseu, que té per objectiu promoure i facilitar el retorn del talent jove cap al medi rural, donant a conèixer als i les joves les oportunitats que hi ha als entorns rurals per a desenvolupar-hi el seu projecte professional, siguin o no originaris d'aquests.
A través de diferents activitats, el programa Odisseu connecta joves, empreses i recursos de promoció econòmica i desenvolupament local dels territoris rurals.
Es tracta d'un programa impulsat per la Direcció General de Desenvolupament Rural del Departament d'Agricultura, Ramaderia, Pesca i Alimentació i per la Direcció General de Joventut del Departament de Treball, Afers Socials i Famílies, a partir d'una iniciativa conjunta de la Fundació del Món Rural i de l'Associació d'Iniciatives Rurals de Catalunya (ARCA), amb la col·laboració dels Grups d'Acció Local Leader de Catalunya i la xarxa de professionals de joventut.